ดอลลาร์ล่วงหน้าขีดวง5พันสัญญาติดกฎเหล็กธปท.
TFEX กำหนดดอลลาร์ฟิวเจอร์ส ซื้อขายไม่เกิน 5,000 สัญญาต่อคน ติดเกณฑ์ ธปท. ค้าค่าเงินไม่ให้เกิน 5 ล้านเหรียญ
6 ก.พ. 2555

TFEX กำหนดดอลลาร์ฟิวเจอร์ส ซื้อขายไม่เกิน 5,000 สัญญาต่อคน ติดเกณฑ์ ธปท. ค้าค่าเงินไม่ให้เกิน 5 ล้านเหรียญ
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยถึงการเปิดให้ซื้อขายสัญญาอัตราแลกเปลี่ยนล่วงหน้า (Currency Futures) ว่า ยังคงเป้าหมายว่าจะเริ่มต้นจากดอลลาร์ฟิวเจอร์สในปีนี้ ซึ่งกำหนดขนาด ของมูลค่าสัญญาในเบื้องต้นน่าจะอยู่ที่ 1,000 เหรียญสหรัฐต่อสัญญา และกำหนดไว้ว่าผู้ลงทุนจะต้องมีสถานะสุทธิไม่เกิน 5,000 สัญญาต่อคน เพราะตามเกณฑ์ของธนาคารแห่งประเทศไทย (ธปท.) จะอนุญาตให้ลงทุนได้ไม่เกิน 5 ล้านเหรียญสหรัฐต่อราย
“ในทุกขณะผู้ลงทุนจะต้องมีสถานะการถือครองดอลลาร์ฟิวเจอร์สไม่เกิน 5,000 สัญญา เช่นเมื่อซื้อดอลลาร์ฟิวเจอร์ส 6,000 สัญญา จะต้องขาย 1,000 สัญญา เพื่อให้สุทธิแล้วไม่เกิน 5,000 สัญญา” นางเกศรา กล่าว
อย่างไรก็ตาม ขนาดของสัญญาดังกล่าวอาจจะมีขนาดเล็กจนไม่น่าจะดึงความสนใจจากผู้ประกอบการให้เข้ามาใช้ดอลลาร์ฟิวเจอร์สเพื่อป้องกันความเสี่ยงได้
นายภาคภูมิ ภาคย์วิศาล กรรมการ บริหาร บริษัทหลักทรัพย์ ฟินันเซีย ไซรัส กล่าวว่า ผู้ประกอบการน่าจะยังคงป้องกันความเสี่ยงผ่านด้วยการซื้อขายล่วงหน้า (ฟอร์เวิร์ด) ผ่านระบบธนาคารพาณิชย์เป็นหลัก และใช้ดอลลาร์ฟิวเจอร์สเป็นตัวเสริม เพราะยังต้องการบริการอื่นของธนาคาร ทั้งสินเชื่อ แอลซี ซึ่งสินค้าเหล่านี้ล้วนใช้หลักประกันเดียวกัน